Proiectul liberalilor prin care ei propun mai multe măsuri alternative de detenţie a trecut tacit de Senat.

Iniţiativa legislativă dă posibilitatea celor care au condamnări la închisoare de până la trei ani să-şi poată executa pedeapsa de acasă.

Potrivit proiectului, aceştia vor fi supravegheaţi prin intermediul unor brăţări electronice. În plus, proiectul liberalilor permite condamnaţilor la mai puţin de patru ani de închisoare să stea după gratii doar în zilele de sâmbătă şi duminică, în centre special amenajate.

O altă variantă ar fi ca aceştia să facă muncă în folosul comunităţii. Măsurile nu se aplică, însă, în cazul recidiviştilor, şi nici în cazul celor condamnaţi pentru fapte comise cu violenţă ori pentru corupţie.

Proiectul va merge acum în Camera Deputaţilor, care este for decizional.